Απόφαση του Συμβουλίου

της 8ης Απριλίου 2003

για την κάλυψη των εξόδων της Ευρωπαϊκής Τράπεζας Επενδύσεων για τη διαχείριση της επενδυτικής διευκόλυνσης της συμφωνίας της Κοτονού και της απόφασης για την υπερπόντια σύνδεση ("Overseas association")

(2003/268/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου(1), που υπογράφηκε στην Κοτονού στις 23 Ιουνίου 2000, εφεξής αποκαλούμενη ("συμφωνία της Κοτονού"),

την εσωτερική συμφωνία της 12ης Σεπτεμβρίου 2000 μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφηκε στην Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ(2), και ιδίως το άρθρο 8 παράγραφος 2 της εν λόγω συμφωνίας,

την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα ("Overseas association")(3),

την πρόταση της Επιτροπής η οποία συνετάχθη σε συμφωνία με την Ευρωπαϊκή Τράπεζα Επενδύσεων,

Εκτιμώντας τα ακόλουθα:

(1) Η συμφωνία της Κοτονού και η απόφαση για την υπερπόντια σύνδεση ("Overseas association") δεν περιέχουν επί του παρόντος καμία διάταξη σχετικά με την κάλυψη των εξόδων στα οποία υποβάλλεται η Τράπεζα (εφεξής "Τράπεζα") για τη διαχείριση της επενδυτικής διευκόλυνσης.

(2) Η Τράπεζα πρέπει να χρησιμοποιήσει όλα τα έσοδα από τις συνήθεις προμήθειες αξιολόγησης των επενδυτικών σχεδίων, με τις οποίες χρεώνει τους πελάτες της επενδυτικής διευκόλυνσης, για την κάλυψη των κανονικών εξόδων της, με εξαίρεση τις έκτακτες προμήθειες που εισπράττονται για την κάλυψη έκτακτων δαπανών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η πρόβλεψη για τις προμήθειες τις οποίες χρεώνει η Τράπεζα για τη διαχείριση της επενδυτικής διευκόλυνσης και των επιδοτήσεων επιτοκίου, καθώς και των πόρων που προορίζονται για τις υπερπόντιες χώρες και εδάφη (εφεξής "ΥΧΕ") ανέρχεται στο 10 % των 2200000 ευρώ κατ' ανώτατο όριο επί πενταετία. Οι προμήθειες προορίζονται για την πλήρη κάλυψη του κόστους διαχείρισης της επενδυτικής διευκόλυνσης, συμπεριλαμβανομένων των ποσών που διατίθενται για τη χρηματοδότηση επιδοτήσεων επιτοκίου στο πλαίσιο πράξεων που διενεργούνται στις χώρες ΑΚΕ και στις ΥΧΕ, κατά τα πέντε έτη ισχύος του πρώτου χρηματοδοτικού πρωτοκόλλου της συμφωνίας της Κοτονού.

Άρθρο 2

Εφόσον η αποστολή της Τράπεζας, όπως ορίζεται στο παράρτημα ΙΙ της συμφωνίας της Κοτονού και στις κατευθυντήριες γραμμές λειτουργίας της επενδυτικής διευκόλυνσης παραμένει αμετάβλητη, η ανώτατη προμήθεια που προβλέπεται από το άρθρο 1 αποτελεί ανώτατο όριο.

Άρθρο 3

Κάθε έτος, μέχρι την 1η Σεπτεμβρίου το αργότερο, η Τράπεζα υποβάλλει στην επιτροπή επενδυτικής διευκόλυνσης τις εκτιμήσεις της όσον αφορά το κόστος για το επόμενο έτος και το αντίστοιχο ύψος προμηθειών. Τα στοιχεία αυτά συμπεριλαμβάνονται στο πρόγραμμα δραστηριοτήτων της επενδυτικής διευκόλυνσης, που εγκρίνεται από την επιτροπή επενδυτικής διευκόλυνσης. Η παρουσίαση του κόστους για το πρώτο έτος εξαρτάται από την ημερομηνία έναρξης ισχύος της συμφωνίας της Κοτονού.

Άρθρο 4

Κάθε έτος η Τράπεζα παρουσιάζει στην ετήσια έκθεση της επενδυτικής διευκόλυνσης, η οποία εγκρίνεται από την επιτροπή επενδυτικής διευκόλυνσης, τα έξοδα στα οποία πράγματι υπεβλήθη το προηγούμενο έτος καθώς και το ύψος των προμηθειών αξιολόγησης που εισπράχθηκαν από τους πελάτες της επενδυτικής διευκόλυνσης κατά το ίδιο έτος. Το σχέδιο ετήσιας έκθεσης, που περιέχει τα ποσά αυτά, υποβάλλεται στην επιτροπή επενδυτικής διευκόλυνσης το αργότερο μέχρι τις 28 Φεβρουαρίου και η τελική έκθεση το αργότερο μέχρι τις 30 Ιουνίου.

Άρθρο 5

Εάν τα έξοδα στα οποία έχει υποβληθεί η Τράπεζα κατά τη διάρκεια ενός συγκεκριμένου έτους είναι χαμηλότερα ή υψηλότερα από αυτά που περιέχονται στο σχετικό πρόγραμμα δραστηριοτήτων, η Τράπεζα ζητεί από την επιτροπή επενδυτικής διευκόλυνσης να αποφασίσει σχετικά με τις απαιτούμενες ρυθμίσεις.

Άρθρο 6

Η πρόβλεψη για προμήθειες, που αναφέρεται στο άρθρο 1, χρηματοδοτείται μέσω των ποσών που επιστρέφονται στα κράτη μέλη από τις αποπληρωμές εξυπηρέτησης χρέους στο πλαίσιο των χρηματοδοτήσεων με επιχειρηματικά κεφάλαια και των ειδικών δανείων που έχουν χορηγηθεί στο πλαίσιο των διαδοχικών συμβάσεων ΑΚΕ-ΕΚ. Το ποσό που οφείλει κάθε κράτος μέλος καθορίζεται ανάλογα με το ποσοστό συνεισφοράς του στο ένατο Ευρωπαϊκό Ταμείο Ανάπτυξης. Για τα κράτη μέλη που δεν έχουν ακόμη επαρκείς εισροές, η Τράπεζα θα χρεώνει τους λογαριασμούς τους εφαρμόζοντας ετήσιο επιτόκιο ίσο με το ισχύον επιτόκιο ΕΟΝΙΑ μείον 12,5 μονάδες βάσης.

Άρθρο 7

Το Συμβούλιο, ενεργώντας βάσει πρότασης της Επιτροπής που έχει συνταχθεί σε συμφωνία με την Τράπεζα, αποφασίζει για τον τρόπο χρηματοδότησης των προμηθειών της Τράπεζας σύμφωνα με το άρθρο 1, σε περίπτωση που οι εισροές από τις αποπληρωμές χρέους είναι ανεπαρκείς προς το σκοπό αυτό.

Άρθρο 8

Τα κράτη μέλη επιτρέπουν στην Τράπεζα να αφαιρεί τις προμήθειες απευθείας από τους λογαριασμούς τους οποίους τηρούν σε αυτήν και στους οποίους πιστώνονται οι εισροές που αναφέρονται στο άρθρο 6. Οι προμήθειες αφαιρούνται την πρώτη εργάσιμη ημέρα κάθε τριμήνου και τοκίζονται με ετήσιο επιτόκιο ίσο με το ισχύον επιτόκιο ΕΟΝΙΑ μείον 12,5 μονάδες βάσης.

Άρθρο 9

Η παρούσα απόφαση αρχίζει να ισχύει την ίδια ημερομηνία με την εσωτερική συμφωνία. Εφαρμόζεται επί πενταετία, εκτός εάν υπερισχύσουν των διατάξεών της άλλες συμφωνίες.

Άρθρο 10

Η παρούσα απόφαση απευθύνεται στα κράτη μέλη.

Λουξεμβούργο, 8 Απριλίου 2003.

Για το Συμβούλιο

Ο Πρόεδρος

Γ. Δρυς

(1) ΕΕ L 317 της 15.12.2000, σ. 3.

(2) ΕΕ L 317 της 15.12.2000, σ. 355.

(3) ΕΕ L 314 της 30.11.2001, σ. 1.